MAP no KOICA inisia hadi’a kadeia valór agríkola iha suku tolu | TATOLI Agência Noticiosa de Timor-Leste\nVARANDA EKONOMIA MAP no KOICA inisia hadi’a kadeia valór agríkola iha suku tolu\nMAP no KOICA inisia hadi’a kadeia valór agríkola iha suku tolu\nDILI, 10 marsu 2022 (TATOLI)—Governu Koreia Súl liuhosi Ajénsia Kooperasaun Internasionál Koreia (KOICA, sigla inglés) hamutuk Ministériu Agrikultura no Peska (MAP), kinta ne’e, lansa projetu hadi’a kadeia valór agríkola liuhosi partisipasaunn agrikultór.\nProjetu ne’e finansia hosi Governu Koreia Súl liuhosi KOICA ho montante milliaun $6, ne’ebé sei implementa iha tinan 2022-2025 iha suku tolu hanesan Seloi Kraik iha munisípiu Aileu, Horai kiik iha munisípiu Ainaro, no Kamele Horu iha munisípiu Liquiçá.\n“Agradese ba kolaborasaun di’ak ho komunidade iha Timor-Leste, no valór hosi projetu ne’e hanesan unifikasaun sabedoria, esperiénsia no entuziasmu nasaun rua. Ami hakarak kolabora ho emprendedór inisiante sira no mós organizasaun prosesamentu ai-han sira, hodi aumenta tan valór ba ita-nia produtu no merkadu foun,” Project Management Committee (PMC) KOICA, Kim Jangsaeng, hateten liuhosi nia diskursu, iha salaun Ministériu Finansa, Aitarak-laran.\nNotísia relevante: Medida seguransa ai-han hemenus frajilidade ekonomia hasoru impaktu negativu COVID-19\nNune’e, nia iha esperansa ba oin atividade ne’e bele asegura dezenvolvimentu sustentável komunidade.\nAleinde ne’e, PMC KOICA sujere estratejia hasa’e produsaun hanesan organizasaun no komersializasaun mak dahuluk hodi dezenvolve irrigasaun agríkola no estrada, bee-matan ne’ebé dezenvolve ona sei fó asesibilidade ba merkadu, ne’ebé sei asegura liuhosi konstrusaun estrada.\nPéritu hosi Koreia sei fó treinamentu ba estensionista, líder kooperativa, agrikultór no grupu agrikultór sira sei hetan mákina no materiál agríkola inklui kestaun prosesamentu sei harii grupu agrikultór no kooperativa.\nBenefisiáriu ba projetu ne’e iha suku Kamale-Horu hamutuk 420, Seloi-Kraik 6.300 no ba Hora-Kiik 450.\nProjetu ne’e iha ona konkordánsia KOICA ne’ebé hakarak diversifika kanál distribuisaun sentru kolesaun sai hanesan plataforma ba produtór no intermediar sira, inklui kanál komérsiu direta entre konsumindór sei asegura liuhosi merkadu agrikultór ka loja agrikultór sira iha Dili.\n“Haree ba medida merkadu iha Timor-Leste, ita presiza hanoin atu habelar merkadu ba rai-li’ur, otél no restaurante sira ne’ebé nu’udar ami-nia kliente boot,” nia dehan.\nIha biban hanesan, Ministru Agrikultura no Peska, Pedro dos Reis, agradese ba Governu Koreia Súl tanba fó ona apoiu finansiamentu hodi hasa’e produsaun agríkola.\n“Ha’u husu komunidade ne’ebé sai benefisiáriu tenke aproveita oportunidade ho di’ak, nune’e bele hasa’e produsaun ortikultura iha ita-boot sira-nia suku, tanba apoiu hanesan ne’e la’ós mai beibeik, maibé mai ho tempu,” nia fó hanoin.\nNune’e mós, Embaixadór Koreia Súl iha Timor-Leste, Kim Jeong, apresia ho prorgrama ne’e no otimista bele kontribui ba vida agrikultór.\n“Ha’u fiar projetu ne’e sei kontribui ba agrikultór sira-nia moris di’ak iha Timor-Leste, tanba Koreia iha vontade no bele koopera ho Timor-Leste iha setór agrikultura no dezenvolvimentu mútua, Koreia buka koopera ho Timor-Leste hodi hametin seguransa ai-han, hadi’a povu nia moris no promove dezenvolvimentu ekonómiku iha Timor-Leste,” nia tenik.\nXefe Suku, Seloi Kraik, Gabriel Mendonça, agardese ba Governu Koreia Súl no KOICA ne’ebé hili ona sira-nia suku hodi bele implementa projetu ne’e iha fulan marsu ka abríl tinan ne’e.\nProjetu hadi’a kadeia valór agríkola liuhosi partisipasaun agrikultór sira no KOICA hili Universidade da Paz (UNPAZ) hanesan instituisaun ne’ebé responsável ba peskiza dadus inkéritu, liuhosi partisipasaun agikutór ortikultura iha suku tolu.\nBa inisiativa ne’e, KOICA no UNPAZ formaliza ona servisu kooperasaun liuhosi nota entendimentu ida.\nkadeia valór agríkola\nPrevious article2022: BTL, E.P sei implementa konstrusaun fíziku mellora bee-moos\nNext articleSTAE distribui ona materiál eleisaun prezidensiál 2022 ba munisípiu sira